钦定古今图书集成/方舆汇编/职方典/第1124卷 > 《石枧陂记》张宾
## 钦定古今图书集成/方舆汇编/职方典/第1124卷 > 《石枧陂记》张宾

崇阳之南，有陂曰“石枧”，灌田万馀亩，其流广而源长，
其田美而多稼，虽甚旱之年，较他田差少获，民赖以
生。世远人不知始创之年代，旧有断碑，剥落劘灭，莫
审其详。按其《大略》云：“后唐长兴二年，知县陈公修陂，
以木为之，而不逾数年，木朽陂坏。厥后间废迭兴，亦
有之矣。赵宋南渡后，废甚，民大以为难。宝庆二年，监
鄂州盐税摄县事刘焕，始命士人张孝林董其役，以
石代木，然后坚完，陂得不废。元末兵燹以来，崇之民
逃难解散，野无烟火，山溪之水，冲啮无时，田既荒芜，
而陂则废瓌极矣。天朝开国敷治，民稍稍自远还，辟
其田什之二三，无陂水，灌溉，薄旱而稼不收，民甚苦
之。”前官斯邑，欲兴，而以其役广为惮，遂不果作。洪武
十年秋，元侯来牧是邑，因民之暇，兴坠起废，故老以
为言。侯欣然曰：“足民食，增国赋，二者俱在于斯乎？殆
不可缓。”九月乃率耆儒造其地，度其工，民之赴役者
如子之趋父，越三月而功成，累石如削，高丈馀，广百
步，计日工三万有奇。于是决通渠，泻浩渺，汪洋乎千
顷之间，昔之槁者今则濡，昔之润者今则垫。四方民
大集，岁馀，垦其田什之八，农舍周匝，扶耒执耜者遍
于阡陌之间。厥后禾稼薿薿，含哺鼓腹而乐者几千
人矣，咸愿刻文以识之。虽然，昔之宰邑者，皆畏其难
而不敢为。今侯之成是陂也，初若易而成功速，果安
在哉？要在乎顺民心，利民事也。《诗》不云乎：“岂弟君子，
民之”父母。《传》曰：“民之所好，好之侯其有焉。”《春秋》大有
年，必特笔书之，重民食也。今元侯兴百世之利，而民
不失有年之望，又书法之不可缺者，予故为之记。侯
姓元，名俊，字世临，河南人。后之君子，观其所尚，足以
知其人云。时洪武十一年岁在戊午冬十月，县文学
修江张宾记。